CELEX: 62018TN0185
Language: el
Date: 2018-03-14 00:00:00
Title: Υπόθεση T-185/18: Προσφυγή-αγωγή της 14ης Μαρτίου 2018 — Lucchini κατά Επιτροπής

7.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/70
            
         Προσφυγή-αγωγή της 14ης Μαρτίου 2018 — Lucchini κατά Επιτροπής
   (Υπόθεση T-185/18)
   (2018/C 161/88)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα-ενάγουσα: Lucchini SpA (Λιβόρνο, Ιταλία) (εκπρόσωπος: G. Belotti, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               αφού λάβει υπόψη τις παραβάσεις που διαπιστώθηκαν με τις αποφάσεις του Δικαστηρίου με τις οποίες ακυρώθηκε η απόφαση C(2009) 7492 τελικό της Επιτροπής, της 30ής Σεπτεμβρίου 2009, σχετικά με παράβαση του άρθρου 65 CA (υπόθεση COMP/37.956 — Ράβδοι οπλισμού σκυροδέματος, επανέκδοση), να ακυρώσει την περιεχόμενη στο από 17 Ιανουαρίου 2018 έγγραφο απορριπτική απόφαση της Επιτροπής και, παραλλήλως, να την υποχρεώσει σε επιστροφή στην προσφεύγουσα-ενάγουσα του παρανόμως επιβληθέντος και καταβληθέντος προστίμου, πλέον των σχετικών τόκων·
            
         
               —
            
            
               να ακυρώσει την περιεχόμενη στο από 9 Μαρτίου 2018 έγγραφο απορριπτική απόφαση της Επιτροπής και να την υποχρεώσει να δεχθεί την προσφεύγουσα-ενάγουσα στη διαδικασία COMP/37.956, η οποία πρέπει να επαναληφθεί από την Επιτροπή σε συμμόρφωση προς τις δικαστικές αποφάσεις·
            
         
               —
            
            
               επικουρικώς, να επιδικάσει στην προσφεύγουσα-ενάγουσα αποζημίωση τουλάχιστον 10 εκατομμυρίων ευρώ ή άλλο ποσό που θα καθοριστεί στο πλαίσιο της δίκης ή που θα κριθεί δίκαιο από το Γενικό Δικαστήριο προκειμένου να επιβληθούν οι δέουσες κυρώσεις για τη διαπιστωθείσα παράβαση του άρθρου 41 του Χάρτη.
            
         
      Λόγοι ακυρώσεως και κύρια επιχειρήματα
   
   Η προσφεύγουσα υπενθυμίζει ότι το Δικαστήριο ακύρωσε την απόφαση της Επιτροπής C(2009) 7492, της 30ής Σεπτεμβρίου 2009, σχετικά με παράβαση του άρθρου 65 ΑΧ (Υπόθεση COMP/37.956 — Ράβδοι οπλισμού σκυροδέματος) (1), και επισημαίνει ότι παρά τους όρους αυτής της ακυρώσεως, η καθής-εναγομένη αρνήθηκε να της επιστρέψει το πρόστιμο το οποίο κατέβαλε και να την καλέσει να συμμετάσχει στη διοικητική διαδικασία, η οποία είχε στο μεταξύ κινηθεί εκ νέου.
   Προς στήριξη της προσφυγής-αγωγής της, η προσφεύγουσα-ενάγουσα προβάλλει δύο λόγους.
   
               1.
            
            
               Ο πρώτος λόγος αντλείται από παράβαση των άρθρων 10 έως 14 του κανονισμού (ΕΚ) 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (Κείμενο που παρουσιάζει ενδιαφέρον για τον ΕΟΧ) (2), ιδίως από προσβολή του δικαιώματος της προσφεύγουσας-ενάγουσας σε διαδικασία η οποία σέβεται την αρχή της νομιμότητας και, πρωταρχικά, τα δικαιώματά της άμυνας.
               
                           —
                        
                        
                           Υποστηρίζεται συναφώς ότι η συμμετοχή των κρατών μελών στις ακροάσεις δεν αποτελεί απλό τύπο, καθόσον οι αρχές ανταγωνισμού αποτελούν τμήμα της επιτροπής με την οποία διαβουλεύεται η Επιτροπή πριν από την έκδοση οποιασδήποτε αποφάσεως. Οι εν λόγω αρχές πρέπει πάντοτε να συμμετέχουν στις ακροάσεις της ολομέλειας, οι οποίες αποτελούν κρίσιμο στάδιο της διαδικασίας στη διάρκεια της οποίας οι ενδιαφερόμενοι επικεντρώνουν τις υπερασπιστικές προσπάθειές τους στο πλαίσιο της κατ’ αντιμωλία συζητήσεως ενώπιον της Επιτροπής.
                        
                     
         
               2.
            
            
               Ο δεύτερος λόγος αντλείται από παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης, και δη από προσβολή του δικαιώματος σε χρηστή διοίκηση.
            
         
      (1)  Feralpi κατά Επιτροπής, C-85/15 P (EU:C:2017:709)· συνεκδικασθείσες υποθέσεις C-86/15 P, Ferriera Valsabbia κατά Επιτροπής, C-87/15 P, Alfa Acciai κατά Επιτροπής (EU:C:2017:717), C-88/15, Ferriere Nord κατά Επιτροπής (EU:C:2017:716) και C-89/15 P, Riva Fire (EU:C:2017:713)
   
      (2)  ΕΕ 2004, L 123, σ. 18.